CELEX: 62012TN0268
Language: el
Date: 2012-06-18 00:00:00
Title: Υπόθεση T-268/12: Προσφυγή της 18ης Ιουνίου 2012 — Suwaid κατά Συμβουλίου

11.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 243/29
            
         Προσφυγή της 18ης Ιουνίου 2012 — Suwaid κατά Συμβουλίου
   (Υπόθεση T-268/12)
   2012/C 243/51
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Joseph Suwaid (Δαμασκός, Συρία) (εκπρόσωποι: L. Defalque και T. Bontinck, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την παράγραφο 7 του τμήματος Α του παραρτήματος Ι της εκτελεστικής αποφάσεως 2012/172/ΚΕΠΠΑ του Συμβουλίου, της 23ης Μαρτίου 2012, σχετικά με την εφαρμογή της αποφάσεως 2011/782/ΚΕΠΠΑ, σχετικά με περιοριστικά μέτρα κατά της Συρίας (ΕΕ L 87, σ. 103),
            
         
               —
            
            
               να ακυρώσει την παράγραφο 7 του τμήματος Α του παραρτήματος Ι του εκτελεστικού κανονισμού (ΕΕ) 266/2012 του Συμβουλίου, της 23ης Μαρτίου 2012, για την εφαρμογή του άρθρου 32, παράγραφος 1, του κανονισμού (ΕΕ) 36/2012, σχετικά με περιοριστικά μέτρα λόγω της κατάστασης στη Συρία (ΕΕ L 87, σ. 45),
            
         
               —
            
            
               άλλως, να κηρύξει την προσβαλλόμενη απόφαση και τον προσβαλλόμενο κανονισμό μη εφαρμοστέους ως προς τον προσφεύγοντα και να διατάξει τη διαγραφή του ονόματός του και των προσωπικών του στοιχείων από τον κατάλογο των προσώπων που υπόκεινται σε κυρώσεις της ΕΕ,
            
         
               —
            
            
               να καταδικάσει το καθού στο σύνολο των εξόδων και ειδικότερα σε κάθε δαπάνη, αμοιβή και επιβάρυνση που καταβλήθηκε στο πλαίσιο της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής ο προσφεύγων προβάλλει πέντε λόγους.
   
               1)
            
            
               Ο πρώτος λόγος αντλείται από παραβίαση θεμελιωδών δικαιωμάτων και διαδικαστικών εγγυήσεων και από παράβαση του άρθρου 21, παράγραφος 2, της αποφάσεως 2011/782/ΚΕΠΠΑ του Συμβουλίου και του άρθρου 32, παράγραφος 2, του κανονισμού 36/2012 του Συμβουλίου, καθόσον οι προσβαλλόμενες πράξεις δεν κοινοποιήθηκαν στον προσφεύγοντα και καθόσον δεν του γνωστοποιήθηκαν τυχόν αποδεικτικά στοιχεία ή σοβαρές ενδείξεις που να δικαιολογούν την εγγραφή του στον κατάλογο των υποκείμενων σε κυρώσεις προσώπων.
            
         
               2)
            
            
               Ο δεύτερος λόγος αντλείται από πρόδηλη πλάνη εκτιμήσεως καθότι ο προσφεύγων δεν εμπλέκεται στην πολιτική του συριακού καθεστώτος.
            
         
               3)
            
            
               Ο τρίτος λόγος αντλείται από παραβίαση των δικαιωμάτων άμυνας, του δικαιώματος σε δίκαιη δίκη και της αρχής της αποτελεσματικής ένδικης προστασίας καθόσον το Συμβούλιο δεν απάντησε στο αίτημα του προσφεύγοντος, μη διευκρινίζοντας, επομένως, για ποιο λόγο προσετέθη το όνομά του στους καταλόγους κυρώσεων, δεν παρέσχε αποδεικτικά στοιχεία τα οποία να δικαιολογούν τη εγγραφή του στους κατάλογους αυτούς, ούτε του έδωσε τη δυνατότητα να ακουσθεί πριν και μετά τη λήψη των προσβαλλόμενων περιοριστικών μέτρων.
            
         
               4)
            
            
               Ο τέταρτος λόγος αντλείται από παράβαση της υποχρεώσεως αιτιολογήσεως καθόσον το Συμβούλιο χρησιμοποίησε απλώς μια καταφατική και αόριστη διατύπωση στην προσβαλλόμενη απόφαση και στον προσβαλλόμενο κανονισμό, χωρίς να παραθέσει λεπτομερή αιτιολογία όταν έλαβε τα περιοριστικά μέτρα εις βάρος του προσφεύγοντος.
            
         
               5)
            
            
               Ο πέμπτος λόγος αντλείται από σφάλμα του Συμβουλίου καθόσον εσκεμμένα δεν μνημόνευσε στις προσβαλλόμενες πράξεις τα θεμελιώδη δικαιώματα και τις θεμελιώδεις αρχές που ισχύουν δυνάμει του δικαίου της Ένωσης. Ο προσφεύγων υπογραμμίζει συναφώς ότι το Συμβούλιο έλαβε τις προσβαλλόμενες πράξεις βάσει του άρθρου 215 ΣΛΕΕ, το οποίο δεν παρέχει «δημοκρατικές εγγυήσεις».